Hamina-luokan ohjusvene

Hamina-luokka on Suomen merivoimien vuosina 1998–2006 valmistuneen neljän neljännen sukupolven ohjusveneen muodostama alusluokka. Alukset on rakennettu Aker Finnyardsin Rauman telakalla. Ensimmäinen tilattiin joulukuussa 1996 ja neljäs, Pori, luovutettiin 19. kesäkuuta 2006 Raumalla. Aluksista Tornio (81) ja Pori (83)  kuuluvat Upinniemessä sijaitsevaan 7. pintatorjuntalaivueeseen, kun taas Hamina (80) ja Hanko (82) kuuluvat Pansiossa sijaitsevaan 6. pintatorjuntalaivueeseen. Alusluokan ominaispiirteitä ovat ketterä liike sekä poikkeuksellisen suuri tulivoima kokoon nähden.

 Yleistä alusluokasta 
Hamina-luokka suunniteltiin korvaamaan Merivoimien aiemman sukupolven ohjusveneet, eli Rauma-luokka. Uuden luokan alkuperäinen nimi olikin Rauma 2000, ja suunnittelussa otettiin paljon vaikutteita Rauma-luokan aluksista. Hamina ja Rauma käyttävät esimerkiksi samoja pääkoneita.

Alusten pituus on 51 metriä ja leveys 8,5 metriä. Niiden syväys on vain 1,7 metriä. Alumiinirunkoisten alusten uppouma on 250 tonnia. Aluksilla on noin 30 hengen miehistö.Suomen Laivasto 1969-2003 s. 191 Niiden yläpuoliset kansirakenteet ovat hiilikuidulla vahvistettuja komposiittirakenteita. Puolustusvoimat 

pienoiskuva|vasen|Tornio (81) Helsingin Särkänsalmessa
Alusten suunnittelussa on hyödynnetty häiveteknologiaa magneettisen-, lämpö- ja tutkaherätteen pienentämiseksi. Alus on muotoiltu siten, että se heijastaa takaisin mahdollisimman vähän tutkasignaalia. Metalliosat on päällystetty tutkasäteitä absorboivalla maalilla ja kansirakenteiden komposiittiin on integroitu häivemateriaalia. Päinvastoin kuin lasikuitu, hiilikuitu ei päästä lävitseen radioaaltoja. Tämä suojaa aluksen laitteita ulkoa tulevalta sähkömagneettiselta pulssilta ja samalla estää laitteiden tuottamien radiosignaalien pääsyn ulos. Komentosiltaa lukuun ottamatta aluksessa ei ole lainkaan ikkunoita, joista signaalit pääsisivät vuotamaan. Aluksessa on vain hyvin vähän teräsosia, joten magneettinen heräte on vähäinen. Jäljelle jäävä magneettikenttä neutraloidaan rungon ympäri sijoitetuilla käämeillä.

 Aseistus 
pienoiskuva|Hamina
Luokan alusten tulivoima perustuu Saabin valmistamaan 9LV-taistelunjohtojärjestelmään, johon on kytketty kaikki aluksen ase- ja valvontajärjestelmät. Alusluokka pystyy saman aikaisesti valvomaan ilmatilaa noin 200 kilometriin, ampumaan ilmatorjuntaohjuksia yli 14 kilometriin sekä käyttämään pääasettaan eli meritorjuntaohjuksia yli 200 kilometriin.pienoiskuva|Pori (83) Helsingin EteläsatamassaPääaseena on neljä israelilaisvalmisteista Gabriel Mk.5 -meritorjuntaohjusta, joiden kantama on yli 200 kilometriä. Lisäksi aluksella on Boforsin 40 mm:n -yleistykki, kaksi 12,7 millimetrin ilmatorjuntakonekivääriä, sukellusveneentorjuntaan Saabin Torped 47 -järjestelmä, omasuojaan Saabin Trackfire RWS -järjestelmä ja eteläafrikkalaisvalmisteiset infrapunahakupäiset Umkhonto-IR-ilmatorjuntaohjukset, joilla kyetään torjumaan kahdeksaa maalia samanaikaisesti neljääntoista kilometriin. Aluksia voidaan käyttää myös miinoitukseen. Omasuojana on harhamaalijärjestelmä Rheinmetall MASS, joka laukaisee tarvittaessa Philax-soihtuja sekä infrapunaharhamaaleja. Aluksilla on myös Etienne Lacroix ATOS-järjestelmä ja MEL Matilda -tutkanpaljastin.

Alukset on varustettu Ceros 200 -tulenjohtotutkalla, TRS-3D-valvontatutkalla, Raytheonin ARPA-merenkulkututkalla sekä Signal Scout I-alueen merivalvontatutkalla. Kaikuluotaimina ovat Simrad Subsea Toadfish aktiivinen korkeataajuuskaikuluotain ja Sonac/PTA:n hinattava kaikuluotain.

 Propulsio ja konetekniikka 
Alusten propulsiojärjestelmänä on Rolls-Royce Kamewa 90SII -vesisuihkuvetolaitteet, joiden voimanlähteenä on kaksi MTU 16V538 TB93 -dieselmoottoria. Kumpikin moottori tuottaa 2 760 kW:n tehon, mikä mahdollistaa yli 30 solmun huippunopeuden. Alukset kykenevät yhdellä tankkauksella kulkemaan 500 merimailia. Apukoneena on kaksi 270KVA -generaattoria ja niihin kytketty dieselmoottori.

Moottorien pakokaasut voidaan ohjata joko pinnan alle lämpöherätteen minimoimiseksi tai pinnan yläpuolelle, jolloin alukset ovat mahdollisimman vaikeita sukellusveneiden havaita. Kansille sijoitetuilla 50 suuttimella voidaan sumuttaa merivettä aluksen päälle sen jäähdyttämiseksi. Suuttimia voidaan myös käyttää aluksen puhdistamiseen kemiallisen hyökkäyksen tai radioaktiivisen laskeuman jälkeen.naval-technology.com

 Modernisointi 
Luokan alukset modernisoitiin 2019-2023. Ilmoitettu hinta oli noin 225 miljoonaa euroa, mihin sisältyi uuden taistelunhallintajärjestelmän Saab 9LV sekä TactiCall-viestijärjestelmien asentaminen. Alusten merimaaliohjukset korvattiin IAI Gabriel - ja TrackFire RWS:llä. Lisäksi alusten TRS-3D-tutkat ja CERO tulenjohtojärjestelmät päivitettiin, Boforsin 57 mm Mk 3 tykit korvattiin kevyemmillä Bofors 40 mm Mk 4 -tykeillä. Myös alusten toimintamatkaa kasvatettiin suurentamalla polttoainetankkeja. Alusten sukellusveneidentorjuntakykyä parannettiin siirtämällä STS2400 kaikuluotain järjestelmät käytöstä poistuvilta Rauma-luokan veneiltä ja hankkimalla Saabin uusia keveitä Torped 47 torpedoita.Toremans 2019 s. 97

Ohjusveneiden modernisointi saatiin valmiiksi ja alukset on luovutettu Puolustusvoimille. Aluksia esiteltiin luovutusjuhlassa joulukuussa 2023. Alusten peruskorjauksesta vastasi Patria Systems Oy. Alusten käyttöikää on pidennetty ja niihin on hankittu torpedot Saab Dynamics Ab:lta vedenalaiseen toimintaan.

 Alukset 
Nimi Tunnus Telakka Tilattu Vesille Palvelukseen HuomHamina 80Aker Finnyards 31. joulukuuta 1996 24. elokuuta 1998Tornio 81 Aker Finnyards 24. helmikuuta 2001 12. toukokuuta 2003Hanko 82 Aker Finnyards 3. joulukuuta 2003NavyLeague helmikuu 2004  22. kesäkuuta 2005Pori 83Aker Finnyards 16. helmikuuta 2005NavyLeague huhtikuu 2005  19. kesäkuuta 2006

 Lähteet 


 Viitteet 

Aiheesta muualla
Domonyi, H: "Hamina-luokan ohjusvene Tornio: Tekniikan lippulaiva", Tekniikan Maailma 18/2006
Yleisradio: Ohjuskokeilut onnistuivat Lohtajalla 
Puolustusvoimain pääesikunta:   Merivoimien laivue 2000:n ilmatorjuntaohjusjärjestelmä valittu

*
Luokka:Seulonnan keskeiset artikkelit